ওয়েব ডেস্ক: নিরাপত্তার দাবিতে কর্মবিরতিতে জুনিয়র ডাক্তাররা। কামারহাটি সাগর দত্ত হাসপাতালে অচলাবস্থা জারি। জুনিয়র ডাক্তারদের অভিযোগ, কথায় কথায় রোগীর আত্মীয়রা তাঁদের ওপর চড়াও হচ্ছেন। কখনও কখনও বিনা দোষে মার খেতে হচ্ছে ডাক্তারদের। আক্রান্ত হচ্ছেন হাউস ফিজিশিয়ানরাও। এমন অভিযোগ এনে নিরাপত্তার দাবিতে কর্মবিরতি চালিয়ে যাচ্ছেন জুনিয়র ডাক্তাররা। এদিকে, জুনিয়র ডাক্তারদের এই কর্মবিরতির জেরে কামারহাটি সাগর দত্ত হাসপাতালে চিকিত্‍সা পরিষেবায় সংকট তৈরি হয়েছে। বহু রোগীকে অন্যত্র রেফার করতে হচ্ছে। রোগীর আত্মীয়দের অভিযোগ, সাগর দত্ত হাসপাতালে ডাক্তারের সংখ্যা এমনিতেই কম। তার উপর জুনিয়র ডাক্তাররা অবস্থান বিক্ষোভে বসায় পরিস্থিতি আরও ঘোরাল। জুনিয়র ডাক্তারদের দাবি, নিরাপত্তার আশ্বাস পেলে ৫ মিনিটের মধ্যে কাজে যোগ দেবেন তাঁরা।